Kariste järv

Kariste järv (ka Vana-kariste järv) on looduslik järv Sakala kõrgustiku edelanõlval, Viljandi maakonnas Abja-Paluoja linna loodepiiril. Kariste järv asub Sakala kõrgustiku edelanõlval kagu-loodesuunalises Halliste ürgorus. Halduslikult asub järv Viljandi maakonnas Mulgi vallas Päigiste külas, järve kallastel asuvad veel samasse valda kuuluvad Vana-Kariste küla, Abja-Paluoja linn ning Veskimäe küla. Järve äärest läheb mööda Abja-Paluoja – Vana-Kariste – Kamali tee. Kariste järve pindala on 61,5 ha, keskmine sügavus 3,3 m, suurim sügavus 7,2 m, valgla suurus 127,98 km², kaldajoone pikkus 7,538 km ja vee maht 1 600 000 m³. Järv asub merepinnast 37,5 m kõrgusel. Järv on pikliku kujuga ning jaguneb kaheks, Väike- ja Suurjärveks, mis on omavahel ühendatud kitsa järvekaela kaudu. Väikejärv paikneb Suurjärve suhtes loodesuunas. Järve kaguosas asuvad kaks väikest soise pinnaga saart pindalaga 0,45 ha. Järve kaldad on madalad, laialdaselt esineb õõtsikut. Kaldaäärne põhi on liivane ja kohati ka kivine, sügavamal enamasti kaetud lendmudaga. Järve nõgu on sügava vao kujuline, sügavaim koht asub Suurjärve loodeosas. Halliste ürgoru veerud asuvad kirdes üsna järve lähedal, edela pool jäävad tunduvalt kaugemale ja oru veerul esineb metsaga kaetud mõhnastik. Kariste järvest voolab läbi Halliste jõgi, sealjuures on Kariste ainus looduslik järv Halliste jõel. Samuti suubub järve kraave ning järves ja kaldal leidub allikaid. Halliste jõe tõttu on järv tugeva läbivooluga, veevahetus on 22 korda aastas. Suurvee ajal tõuseb järve vesi kuni 1,5 m. Vee suvised temperatuurid on võrdlemisi kõrged, pinna- ja põhjavee temperatuurid erinevad tugevasti. Limnoloogilise tüübi järgi on Kariste järv kalgiveeline eutroofne ehk kalgiveeline rohketoiteline järv. Järv on üks mineraalaineterikkama veega järvi Eestis. Kariste järve on kalarikas, siin leiduvad liigid on särg, latikas, ahven, haug, nurg, viidikas ja koha. Järv kuulub Lääne-Eesti vesikonda ja Pärnu alamvesikonda. Kariste järv on avalikult kasutatav veekogu. Kariste järve kaitseks on 2005. aastal loodud Kariste järve hoiuala, mis kuulub Kariste järve loodusala nime all Natura 2000 võrgustikku. Kariste järve kaldale jääb kaks pärandkultuuri objekti: Kägara sild ja Kariste järve kanali ülemine ots. Kägara sild oli üle Kariste Suur- ja Väikejärve kaela viiv sild, mis on tänaseks hävinud. Sild on riiklikult arvele võetud kui pärandkultuuri objekt tähisega 192:KIS:006. Kariste järve kanal on Kariste Suur- ja Väikejärve vahele jääte kalatiikide veevarustuse tagamiseks kaevatud kanal. Kanal on riiklikult arvele võetud kui pärandkultuuri objektid Kariste järve kanali ülemine ots tähisega 192:MPO:005 ja Kariste järve kanali alumine ots tähisega 192:MPO:004. Kariste järv Eesti looduse infosüsteemis (vaadatud 19.08.2016) Jana Galadi. "Kariste järve hoiuala kaitsekorralduskava 2014-2023". Keskkonnaamet. Originaali (PDF) arhiivikoopia seisuga 22.08.2016. Vaadatud 21.08.2016. Kariste järv Eesti entsüklopeedia veebiversioonis Kariste järv keskkonnaportaalis (vaadatud 19.08.2016) Kariste järve hoiuala Eesti looduse infosüsteemis Kägara sild Eesti looduse infosüsteemis Kariste järve kanali ülemine ots Eesti looduse infosüsteemis Kariste järve kanali alumine ots Eesti looduse infosüsteemis Kariste järv veebiportaalis eestigiid.ee Kariste järv Eesti looduse infosüsteemis Kariste järv keskkonnaportaalis